Pollux: Regstreekse TV is nie vir sissies nie | Netwerk24
18 Oktober 2020 00:04
Ingels vir selfverdediging
'n Mens moet senuwees van staal hê vir 'n direkte televisieuitsending. Vra maar vir die eTV-joernalis Nickolaus Bauer wat Vrydag tydens 'n direkte uitsending van 'n boer op Senekal wou weet wat hy van die situasie daar dink.
Die Vrystater was aanvanklike effe skugter en het probeer verduidelik dat sy Ingels nie "very fluent" is nie. Maar Bauer stel hom gerus: "Praat maar Afrikaans as jy wil." Waarop die Vrystater terugkap: "My f*k, nou hoekom sê jy nie so nie!"
Pollux weet nie vir wie hy die jammerste voel nie. Die Vrystater wat op nasionale televisie gedwing word om die vyand se taal te praat of Bauer wat sekerlik gesukkel het om sy lag te bedwing nadat hy in sulke suiwer Afrikaans uitgetrap is.
Oukei, as jy so sê
Bauer is 'n kêrel wat regtig die slegste in Suid-Afrikaners na vore bring.
Toe hy destyds in die strate van Braamfontein tydens 'n regstreekse uitsending by 'n jong vrou wou weet wat sy van die bedanking van oudpres. Jacob Zuma dink, was haar antwoord: "He must go, he is just a motherf*cker."
Waarop Pollux net kon antwoord: And so say all of us.
Heyo, it's off to work we go
As jy hierdie week jou kop geskud het oor Cereal se belofte van honderde duisende werkgeleenthede binne die volgende paar maande was jy nie die enigste een nie.
Die EFF se Floyd Shivambu herinner die nasie aan Tito Mboweni wat in Mei 2016 op Twitter uitgevaar het teen "regeringsamptenare" wat beloof dat "ons hierdie jaar 100 000 werksgeleenthede gaan skep".